Sporazum med Evropskim parlamentom in Komisijo

o postopkih za izvedbo Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil

1. V skladu s členom 7(3) Sklepa št. 1999/468/ES [1] Komisija Evropski parlament redno obvešča o delu odborov, vključenih v postopek komitologije. S tem ciljem Parlament istočasno in pod enakimi pogoji, kot veljajo za člane odborov, prejema osnutke dnevnega reda sej odborov, osnutke izvedbenih ukrepov, ki so odborom predloženi na podlagi temeljnih aktov, sprejetih v skladu s postopkom iz člena 251 Pogodbe o ES, izide glasovanja in sklepne zabeležke sej ter sezname organov, katerim osebe, ki so jih države članice imenovale za predstavnike, pripadajo.

2. Poleg tega Komisija dovoljuje, da se Evropskemu parlamentu na zahtevo pristojnega parlamentarnega odbora v vednost posredujejo posebni osnutki ukrepov za izvedbo temeljnih aktov, ki sicer niso bili sprejeti po postopku soodločanja, imajo pa posebni pomen za Evropski parlament. Na podlagi sodbe Sodišča prve stopnje Evropskih skupnosti z dne 19. julija 1999 (primer T-188/97, Rothmans proti Komisiji) [2] lahko Evropski parlament zahteva dostop do zapisnika sej odborov.

3. Evropski parlament in Komisija sporazume, če se nanašajo nanju, štejeta za zastarele in neveljavne: sporazum Plumb/Delors iz leta 1988, sporazum Samland/Williamson iz leta 1996 in modus vivendi iz leta 1994 [3].

4. Ko bodo zagotovljene ustrezne tehnične možnosti, se bodo dokumenti iz člena 7(3) iz Sklepa št. 1999/468/ES posredovali elektronsko. Z dokumenti zaupne narave se bo ravnalo v skladu z notranjimi upravnimi postopki, ki jih vsaka institucija določi z namenom zagotovitve vseh potrebnih jamstev.

5. Na podlagi člena 8 Sklepa št. 1999/468/ES lahko Evropski parlament v obrazloženi resoluciji ugotovi, da osnutek ukrepov za izvedbo temeljnega akta, sprejetega po postopku iz člena 251 Pogodbe, presega pooblastila za izvajanje, opredeljena v navedenem temeljnem aktu.

6. Evropski parlament navedeno resolucijo sprejme na plenarnem zasedanju. To stori v enem mescu od dneva prejema končnega osnutka izvedbenih ukrepov v jezikovnih različicah, predloženih Komisiji.

7. V nujnih primerih in v primeru ukrepov, ki se nanašajo na vsakodnevno upravljanje in/ali imajo omejeno veljavnost, je rok krajši. Ta rok je lahko zelo kratek v izjemno nujnih primerih in zlasti zaradi razlogov varovanja javnega zdravja. Pristojni član Komisije mora določiti ustrezni rok in ga utemeljiti. Evropski parlament lahko nato ravna v skladu s postopkom, po katerem lahko izvajanje člena 8 Sklepa št. 1999/468/ES v določenem roku prenese na pristojni parlamentarni odbor.

8. Po tem, ko je Parlament sprejel obrazloženo resolucijo, pristojni član Komisije Evropski parlament ali, kjer je to primerno, pristojni parlamentarni odbor seznani z ukrepi, ki jih Komisija namerava sprejeti v zvezi s tem.

9. Evropski parlament podpira cilje in postopke, določene v Izjavi Sveta in Komisije št. 2 [4]. Namen te izjave je poenostaviti izvedbene postopke Skupnosti z usklajevanjem trenutno veljavnih postopkov v odborih s postopki iz Sklepa št. 1999/468/ES.

[1] UL L 184, 17.7.1999. str. 23.

[2] (1999)ECR II-2463.

[3] UL C 102, 4.4.1996, str. 1.

[4] UL C 203, 17.7.1999, str. 1.

--------------------------------------------------